જો આપણે સારું જીવવું હોય તો લાગણીઓ અને સંબંધોના ક્યારેય માપ કાઢવાં જોઈએ નહી અને ગણતરી પણ કરવી જોઈએ નહીં. લોકો સમક્ષ સાચા દિલથી વ્યક્ત થતાં રહીએ અને દરેક સંબંધને લાગણીપૂર્વક નિભાવી શકીએ એને જ જીવનની સચ્ચાઈ કહેવાય છે. સંબંધોમાં ગણતરી માંડીએ તો પસ્તાવાનો વારો અચૂક આવે છે. પ્રેમ, સંબંધ અને લાગણી એવી વસ્તુઓ છે કે તેમાં શું મેળવ્યું અને શું ગુમાવ્યું તેવી ગણતરી કરવાનું ઉચિત નથી. આપણે જીવનપર્યંત કેટલાં શ્વાસ લીધા તેની ક્યારેય ગણતરી કરીએ છીએ ખરાં ? એવી ગણતરી કરીએ છીએ ખરાં કે આપણું દિલ કેટલી સંખ્યામાં ધબક્યું ? જવાબ સૌ કોઈ આપશે કે તે કાંઈ ગણતરી કરવાની વસ્તુ થોડી છે ! કારણ કે જ્યાં સુધી જીવન છે ત્યાં સુધી શ્વાસ ચાલવાનો જ છે અને દિલ ધબકવાનું જ છે. બસ, આપણા દરેક સંબંધો પણ આવા જ હોવા જોઈએ. કોઈપણ જાતની ગણતરી વગરનાં. માત્ર જીવવાના અને મહેસૂસ કરતા રહેવાનાં. કોઈ કોઈ લોકો સંબંધ રાખતી વખતે ગણતરી પણ કરતાં રહેતા હોય છે. આપણે તેમની ઘરે ગયા હતા ત્યારે માત્ર શરબત જ આપ્યું હતું, તો હું શું કામ તેઓને નાસ્તો કરાવું ? આપણે ત્યાં પ્રસંગ હતો ત્યારે તેઓએ 100 રૂ. ચાંદલો કે ભેટ આપી હતી, તો હું શું કામ તેનાથી વધારે વ્યવહાર કરું ? આવું બધું આપણે કાં તો કરતાં હોઈ છીએ અથવા તો લોકો કરતા હોય છે તેવું જાણતા હોઈએ છીએ.